|  |
| --- |
|   **PRIOPĆENJE** |

**INA nastavlja s projektom „Energija za budućnost“**

* **Nakon Zagreba, INA otvara natječaj za idejno rješenje „zelene“ benzinsku postaju i u Splitu**
* **Inine samoodržive, ekološki prihvatljive i inovativne postaje bit će prve ove vrste u Hrvatskoj**

**Zagreb, 17. rujna 2014. –   U sklopu projekta „Energija za budućnost“ INA je danas pokrenula Natječaj za idejno urbanističko-arhitektonsko rješenje samoodržive benzinske postaje na lokaciji sadašnje postaje Kman-jug u Splitu, što će nakon zagrebačke „zelene“ postaje, koja će biti izgrađena na lokaciji sadašnje postaje Stupnik-istok, biti druga po redu benzinska postaja ove vrste u Hrvatskoj.  Natječaj se provodi u suradnji s Društvom arhitekata Split, dok je prošlogodišnji natječaj za zagrebačku lokaciju INA provela u suradnji s Društvom arhitekata Zagreb. Stručna ocjenjivačka komisija će odabrati pobjednički rad krajem studenog ove godine.**

Komentirajući otvorenje natječaja, g. Darko Markotić, Inin izvršni direktor za Trgovinu na malo rekao je *„U Ini smo projekt „Energija za budućnost“ pokrenuli s ciljem izgradnje samoodrživog, ekološki prihvatljivog i inovativnog maloprodajnog objekta, a što je u skladu s našim trajnim opredjeljenjem za poslovanje u skladu s principima održivog razvoja. To podrazumijeva da uz proizvodnju visoko kvalitetnih goriva nastojimo uvoditi i nove tehnologije i moderna građevinska  i energetska rješenja u izgradnji naših maloprodajnih objekata. Zadovoljni  smo, stoga, što će naše zelene postaje u Zagrebu i Splitu koje kroz korištenje obnovljivih izvora energije, čiste tehnologije i materijala ne štete okolišu pridonijeti ovim naporima i biti prve postaje ovog tipa u Hrvatskoj“.*

Projekt „Energija za budućnost“ INA je pokrenula 2013. godine, a „zelene“ postaje čiju izgradnju ovaj projekt predviđa bit će u potpunosti samoodržive kroz primjenu alternativnih izvora energije u svrhu grijanja/hlađenja, ventilacije i klimatizacije prostora, upotrebu kišnice za čišćenje, ispiranje toaleta i zalijevanje zelenih površina, grijanje prometnih površina u svrhu otapanja snijega, upotrebu nanotehnologije na vanjskim i unutarnjim površinama u svrhu visoke izdržljivosti i efekta samočišćenja, upotrebu LED rasvjete u interijeru i eksterijeru sa sistemom kontrole potrošnje te upotrebu recikliranih materijala gdje god je to moguće i opravdano.

Natječaj je otvoren do 18. studenog 2014., a uvjeti su dostupni na [www.d-a-s.hr](http://www.d-a-s.hr).

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 449 benzinskih postaja u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr